ועדת החקירה הפרלמנטרית בנושא התנהלות המערכת הפיננסית בהסדרי אשראי ללווים עסקיים גדולים, כנסת 20, פרוטוקול מספר 3, 2018-07-31 11:12

איתן כבל: שלום לכולם, בוקר טוב, אני באמת נרגש ואני אומר זאת מכל הלב, לפתוח את הדיונים של ועדת החקירה, ואני אומר, למרות הכול, לפני הדברים שאני אומר, שהחיינו וקיימנו והגיענו לזמן הזה.

איתן כבל: אני רוצה לפני הכול להודות לחברי הוועדה, ליואב קיש, לרועי פולקמן, דב חנין, משה גפני, בצלאל סמוטריץ', איילת נחמיאס ורבין, רוברט אילטוב, עיסאווי פריג', חיים ילין, יצחק וקנין.

איתן כבל: אני רוצה להודות למנהלת הוועדה על כל אשר עשתה עד עתה, ליועצת המשפטית והמשנה ליועץ המשפטי של הכנסת.

איתן כבל: אני רוצה להודות לליאור רותם ונתנאל דיין, הדוברים.

איתן כבל: אני רוצה להודות לצוות היועצים, פרופ' איתי ברגמן, פרופ' אשר בלס ועורך דין רמי תמם.

איתן כבל: ברשותכם, לפני הכול, היום הוזמנה לכאן הגברת דורית סלינגר, הממונה על שוק ההון, ביטוח וחיסכון.

איתן כבל: היא הראשונה שהייתה אמורה להתחיל את הסדרה של דיוני ועדת החקירה.

איתן כבל: לצערי הודיעה לנו עתה הגברת דורית סלינגר שאיננה מתכוונת להגיע לדיון כיוון שהחלטנו בוועדת החקירה שהכנסת, שהיא הריבון, שהיא איננה מוכנה לשבת מולנו כאן בשולחן, וזה לא עניין סמנטי.

איתן כבל: אל יקל הדבר בעיניכם.

איתן כבל: אנחנו מגדירים כאן היום, ואני אומר זאת בצמרמורת, את מערכת היחסים בין הרשות המפקחת לבין הרשות המבצעת, וכבר זמן רב אנחנו יודעים, אופוזיציה/קואליציה, שיש לא מעט אנשים ברשות המבצעת שהתבלבלו, שהם אלה שקובעים לרשות המפקחת איך הדברים אמורים להתנהל.

איתן כבל: זה לא יקרה.

איתן כבל: זה לא יקרה.

איתן כבל: זו ועדת חקירה שהכנסת פה אחד קבעה.

איתן כבל: נעשית עבודת נמלים, ותיכף אני אתייחס גם לאופן שבו הגורמים השונים, כולל מי שאמור להיות אמון על כל התהליכים האלה, כיצד הוא מתנהל וכיצד הוא עושה הכול כדי שלא נצליח להוציא את יומנו ולעשות את עבודתנו נאמנה.

איתן כבל: אני מודה לכם חבריי, חברי הכנסת על הגיבוי המלא שאתם נותנים לי, לנו, לבית הזה, לכנסת.

איתן כבל: זה לא עניין אישי.

איתן כבל: כבודה של הכנסת כאן מונח על המאזניים.

איתן כבל: גם כך הבית הזה לא מפסיק לקבל ריקושטים וכל אחד מרשה לעצמו ליידות בו אבנים.

איתן כבל: יש כאן בבית הזה אנשים מכל סיעות הבית שעושים מלאכתם נאמנה וחלק מהם יושבים כאן סביב השולחן הזה.

איתן כבל: ברשותכם, אני מתכוון לפתוח את הנאום שבכל מקרה התכוונתי לשאת.

איתן כבל: אני אאפשר לחבריי, כל אחד בתורו לומר כמה מילים ואנחנו נפזר את הישיבה.

איתן כבל: אין לי שום כוונה לוותר ואם דורית חושבת לה שהיא נמצאת בסוף הקדנציה שלה, אז היא יכולה לשים עלינו כפי שאומרים בלשון העם, פס, היא טועה.

איתן כבל: אני אומר זאת בצורה הכי ברורה, הכי ישירה, לא ליד, לא כאילו.

איתן כבל: העיכובים עד עכשיו, חברות וחברים, אני רוצה שיהיה ברור, לחינם לקח לנו את הזמן.

איתן כבל: זה לא כי מישהו מאיתנו ביקש להתמהמה.

איתן כבל: קודם כול, גם לכנסת, הבית שלנו, לקח זמן להכיל את האופן שבו אנחנו ביקשנו לקבוע סדרי עבודה חדשים הן עם יועצים, הן עם רמת התעמקות בתהליכים השונים, יום העיון שעשינו.

איתן כבל: עברנו פה חוויות בירוקרטיות שברוך השם שהן מאחורינו, אבל אני אומר לכם חברות וחברי הכנסת, באמת כל הכבוד לכם בעניין הזה.

איתן כבל: הגעתם ליום העיון, למדתם, התעמקתם.

איתן כבל: עוד דבר.

איתן כבל: אילו היינו יודעים לקבל את כל החומרים מכל הגורמים בלי בעיה, אז הכול היה נראה אחרת, אבל זה לא המצב.

איתן כבל: אם הבנקים רואים שהרגולטור כל הזמן מתחבא, יש מי שיאמר בדין, אחרי, איך אומרים את המילה הזו?

איתן כבל: סודיות, גבירתי היועצת המשפטית.

איתן כבל: סודיות, זו המילה החדשה.

איתן כבל: סודיות.

איתן כבל: תרשמו לפניכם.

איתן כבל: הם לא רוצים שנדע מה קרה, איך הדברים התנהלו, וגם מה שלא סודי, הוא מתחיל בסודיות, ורק הדיון שאתה מנהל סביב העניין הזה, כל כך מתיש שבסוף חולפים להם הימים וחולפת שנה.

איתן כבל: חבר הכנסת יואב קיש הניח הצעת חוק, אני רוצה להזכיר לכם, שבאה להסדיר את העניין הזה או לפחות לנסות להסדיר את העניין הזה, ושרת המשפטים פנתה אליו בזמנו, לפני כשנה, אני רוצה להסדיר.

יואב קיש: בתפקידי כיושב ראש ועדת הכנסת.

איתן כבל: נכון, בתפקידו כיושב ראש ועדת הכנסת, וביקשה ממנו לדחות את ההחלטה.

איתן כבל: לצערי לא צלחה דרכנו ואני כבר הודעתי לחברי יואב קיש שבכוונתי לקבוע דיון עם שרת המשפטים, ואין לי ספק שכל חבריי כאן יעמדו מאחורינו כדי כן, אם לא לנו, לפחות לאלה שיבואו אחרינו.

איתן כבל: אני רוצה גם להבהיר, כל מוזמן, אם נידרש, יוזמן פעם נוספת.

איתן כבל: יתרה מכך, כנראה שנידרש להזמין גם דרגי שטח.

איתן כבל: הרי אתם יודעים איך זה.

איתן כבל: הכי קל כשאתה מגיע לקודקוד, אבל יש את האנשים ברמת השטח שעשו את העבודה.

איתן כבל: אין לי ספק שהם ידעו לשפוך אור, לעיתים אפילו טוב יותר מאלה שמעליהם, ואם צריך, נדע לעשות את זה וכולם ידעו, אם יהיו חברי דירקטוריון, ראשי אגפים, ראשי מחלקות, נעשה זאת.

איתן כבל: אני רוצה גם להדגיש לכל אלה שמתפללים לבחירות והם לא בבית הזה, בכנסת.

איתן כבל: אני רוצה להזכיר ולומר וכבר הודעתי גם להנהלת הוועדה את זה וגם לחבריי חברי הכנסת.

איתן כבל: בהנחה שהכנסת תתכנס או כשתחזור מהפגרה ותחליט על פיזורה, הרי זה לא ייקח מהרגע להרגע.

איתן כבל: בחודש הראשון אנחנו ניכנס למרתון שכל יום ראשון יהיה מושב בוקר, מושב אחרי הצהריים, אני מדבר על ימי ראשון וימי חמישי, בוקר.

איתן כבל: אנחנו מתכווננים סביב כעשרה דיונים, אולי אחד פחות, שניים פחות, אולי אחד יותר, כך שבאותו חודש בעזרת השם אנחנו נצליח לסיים את כל התהליכים כולם.

איתן כבל: עכשיו ברשות

איתן כבל: כם אני רוצה לומר את דברי הפתיחה שהכנתי.

איתן כבל: הם רלוונטיים גם עכשיו.

איתן כבל: ברשותכם, אני רוצה לפתוח בקטע השמעה מהמקורות, השמעה מטורו של הרב יובל שרלו באתר 929.

איתן כבל: הנביא עמוס עומד בשער ממלכת שומרון במאה השמינית לפני הספירה.

איתן כבל: הממלכה אז הייתה בשיא תפארתה, במצב כלכלי ומדיני מהטובים שהיו באותה התקופה, ואומר: "כה אמר ה', על שלושה פשעי ישראל ועל ארבעה לא אשיבנו, על מוכרם בכסף צדיק ואביון בעבור נעליים".

איתן כבל: זה אולי הביטוי המובהק ביותר של שחיתות מוסרית בימי שגשוג.

איתן כבל: דווקא בזמן של שגשוג והצלחה כלכלית האתגר של הנביא הופך להיות אתגר כמעט בלתי אפשרי.

איתן כבל: יש צמיחה, יש עושר, יש פעילות כלכלית, יש השקעות, יש סטארט אפים שנמכרים.

איתן כבל: מה אתה רוצה מאיתנו?

איתן כבל: ובכל זאת הוא עומד בשער וצועק על כך שהאביון נאלץ למכור את נעליו.

איתן כבל: וכיצד מוכרים בכסף צדיק ואביון בעבור נעליים?

איתן כבל: התשובה נעוצה בביקורת הקשה של עמוס על תרגילי המסחר שהיו עושים הסוחרים.

איתן כבל: לאמור: "מתי יעבור החודש ונשבירה שבר?

איתן כבל: והשבת, ונפתחה בר להקטין איפה ולהגדיל שקל ולעוות מוסדי מרמה".

איתן כבל: פשוט היו מרמים במשקל, ומי משלם את המחיר של אותה הרמאות בשינוי המידות והמשקלות?

איתן כבל: העניים, מעמד הביניים, וזו הבשורה הנוראה של עמוס הנביא.

איתן כבל: הייתה תשתית חברתית מוסרית קלוקלת שבנויה על גבם של העניים ומעמד הביניים ולבסוף כל הפירמידה הזו קרסה.

איתן כבל: המגדל הגדול הזה של המשק בנוי על הכסף שלנו, הכסף של כולנו, אם זה בשוק ההון, בקופות הגמל, בקרנות ההשתלמות, בביטוחי חיים, ומעל הכול, בבנקים.

איתן כבל: זה הביטחון הסוציאלי של כולנו.

איתן כבל: הוועדה התכנסה לדון בנושא התנהלות המערכת הפיננסית במתן האשראי ללויים העסקיים הגדולים.

איתן כבל: היום נתמקד במשקיעים המוסדיים, כלומר, קרנות הפנסיה, קופות הגמל וביטוחי החיים.

איתן כבל: הקמת הוועדה לא נעשתה בחלל ריק, היא באה בעקבות תספורות והסדרי חוב שונים שנעשו חדשות לבקרים לטייקונים תוך פגיעה באינטרס של האזרחים.

איתן כבל: הכותרת של הוועדה היא אמנם מתן אשראי, אבל אל תטעו, הוועדה עוסקת למעשה במשהו הרבה יותר עמוק ומשמעותי, הדמוקרטיה הישראלית.

איתן כבל: תפקידה האמיתי של הוועדה הוא לחשוף בפני הציבור את העולם הנסתר בו פעל לאורך שנים ארוכות מועדון קטן של בנקאים וטייקונים שריכז כוח אדיר במשק הישראלי.

איתן כבל: השיח הפוליטי והציבורי בישראל נראה לנו היום מפולג מאי פעם, אבל דווקא בנושא הזה יש לנו עדיין הזדמנות נדירה להגיע לקונצנזוס שאינו מבחין בין אופוזיציה לקואליציה, בין ימין לבין שמאל.

איתן כבל: יש כאן בבית הזה עדיין רבים שמשוכנעים שבמקום בו יש עושר אדיר והון אדיר של אחרים שנשלט בידי מעטים, לא יכולה להיות דמוקרטיה.

איתן כבל: ראוי לציין כי במהלך עבודת הוועדה עד כה נתקלנו בטענות שהעלו נשאלים בקשר לחיסיון מידע הגורף שמונע מאיתנו לקבל את החומר הנדרש שביקשנו.

איתן כבל: נאמר כבר עכשיו, טענות סודיות אלה גורמות לכך שהוועדה עובדת כאשר יד אחת שלה קשורה מאחורי גבה, והן מהוות את אחת הסיבות העיקריות לעיכובים השונים בלוח הזמנים של הוועדה.

איתן כבל: נושא השקיפות הן של המערכת הפיננסית, הבנקים וחברות הביטוח והן של הרגולטורים, הפיקוח על הבנקים בבנק ישראל, רשות שוק ההון והרשות לניירות ערך, הינה סוגיה חשובה ביותר שהכנסת תצטרך לתת עליה את הדעת, אבל לעת עתה נסתפק בנתונים אשר ברשותנו כדי לשאול את השאלות.

איתן כבל: חשיבות הוועדה מתבטאת בין היתר בבחינת ההתנהלות של המערכת הפיננסית עצמה, ובפרט בבחינת שיקול הדעת בעת מתן האשראי.

איתן כבל: ב', בחינת תפקוד הרגולטורים בביקורתם על המערכת הפיננסית.

איתן כבל: חשוב להבין את העלות לציבור של מתן אשראי זול ובתנאים מועדפים לקבוצות הלווים הגדולות ובפרט לבעלי העניין העומדים בראש הפירמידות.

איתן כבל: אשראי אשר בתנאי שוק נורמליים, סביר, לא היה ניתן מעולם מהקטן לגדול, עלויות אלו כוללות הפסדים מכשלי האשראי עצמם ותת הביצוע של התשואות למשקיעים.

איתן כבל: מעבר לכך, העלות לציבור הרחב גלומה גם בהקצאה בלתי יעילה בעליל של האשראי במשק שהוסת לטובת הפירמידות של בעלי העניין מהלויים האחרים הפוטנציאליים.

איתן כבל: ג', ואולי העלות המשמעותית ביותר נובעת מכך שהאשראי הזול שניתן בתנאים מועדפים אפשר לטייקונים לבנות בסיוע הבנקים והמוסדות הפיננסים את פירמידות הקבוצות העסקיות אשר חלשו על ענפי משק קריטיים.

איתן כבל: בגלל כוחם ועוצם ידם פוגעות פירמידות אלה בתחרות וביצוע רפורמות מבניות בענפי המשק ובסופו של דבר בפריון, בצמיחה וביוקר המחיה.

איתן כבל: לסיכום, נושא הוועדה הינו קריטי גם להבין את אשר התרחש, דבר שחשוב בפני עצמו וגם להפיק לקחים בעתיד.

איתן כבל: תודה לכם שהקשבתם לדברי הפתיחה שלי.

איתן כבל: אני חושב שאלה דברים ששמים אותנו על המסלול.

איתן כבל: אני אפתח את הדברים לחבריי, חברי הכנסת שגם התכבדו להגיע לכאן, ואני אאפשר לראשון הדוברים בבקשה, יואב קיש.

יואב קיש: תודה.

יואב קיש: איתן, ראשית באמת תודה לך על כל המאמצים, שמי שמרכז ומוביל את המהלך הזה וללא ספק זו משימה קשה.

יואב קיש: אני אומר שזו משימה קשה, כי מה שאנחנו רואים פה הבוקר זה סימפטום.

יואב קיש: לכל אורך הדרך נלחמים ביכולת שלנו בכנסת לבצע את הפעולה שהציבור שלח אותנו, וזה הפיקוח, ונלחמים במקרה הזה של ועדת החקירה הפרלמנטרית גופים חזקים מאוד.

יואב קיש: אני מדבר לא רק על השוק הפרטי, אני מדבר גם על גופים ממשלתיים רגולטוריים אחרים.

יואב קיש: יש חשש כבד מאוד במשק ובגופי הביצוע הממשלתיים מהעבודה שאנחנו נעשה פה בכנסת.

יואב קיש: אסור לנו להירתע, אסור לנו לוותר.

יואב קיש: אנחנו חייבים להשיב מלחמה שערה כמו שאומרים, על המלחמה שאנחנו סופגים בוועדה מולנו, ובכלל, שגרם בין השאר, ואפשר גם להגיד את זה, איתן, זו חלק מהסיבה שהגענו ללוחות הזמנים האלה, למרות המאמצים באמת כפי שפתחתי, המאוד משמעותיים שאתה מוביל את הדבר הזה.

יואב קיש: אני מקווה, ספציפית לגבי הגברת דורית סלינגר, שאין פה איזה חשש אמיתי שלה מלהשמיע דברים או שהיא ראתה שבמסגרת עבודות ההכנה אולי יש לה בעיות אמיתיות שקשה לה להתמודד איתם, כי היא בסך הכול כנראה כן תכננה להגיע.

יואב קיש: אני לא יודע אם חיפשה תירוץ, אבל בוודאי ובוודאי שהיא לא תקבע את הסדרי הישיבה בכנסת.

יואב קיש: לא תפקידה ולא נאפשר זאת.

יואב קיש: איתן, הזכרת את זה שבתפקידי הקודם, בתחילת הדרך כשהקמנו את הוועדה רצינו להוסיף לה שיניים.

יואב קיש: חששנו ממה שאנחנו מתחילים להרגיש עכשיו, ונושא הסודיות, אנחנו חייבים להגדיר בצורה הכי ברורה איך מטפלים גם בחומרים סודיים במסגרת הוועדה.

יואב קיש: הכנסת יודעת לעשות את זה, עשתה את זה, היא עושה את זה בשוטף ואין סיבה שלא נמצא לזה את ההגדרה הברורה.

יואב קיש: יותר מזה, אני אגיד לך בצורה הכי ברורה.

יואב קיש: אחרי שבאמת נשוחח עם שרת המשפטים, שאז היא זו שמנעה את ההתקדמות לכיוון הזה.

יואב קיש: היה ברור שלפחות לוועדה הזו שעוסקת בנושא הזה אנחנו חייבים לתת מענה גם ברמת החוק לעניין הזה, ואם היא תמשיך ותתעקש על דעתה, אני אומר לך את מה שאמרתי אז ואני חוזר על זה, אנחנו לא נהיה קישוט.

יואב קיש: זו לא ועדת קישוט.

יואב קיש: אם צריך, אני אומר, איתן, אני אמליץ לך לשים את המפתחות ולהגיד, אתם רוצים לבדוק את זה?

יואב קיש: תעשו את זה עם ועדת חקירה ממלכתית או שתיתנו פה שיניים, כי לא יכול להיות שאנחנו נבוא לפה, והנה, לא משנה מה הסיבה, באמת אני לא נכנס עכשיו, מחליטה אם היא באה או לא באה.

יואב קיש: מחליטים אם נותנים מסמך או לא נותנים מסמך.

יואב קיש: אם הוא סודי, אז יהיה מנגנון שיטפל בחומר סודי.

יואב קיש: עושים את זה בכנסת לא ביום אחד ולא פעם ראשונה.

יואב קיש: אני לא אהיה ועדת קישוט.

יואב קיש: נקודה.

יואב קיש: אנחנו באנו לבדוק כשל אמיתי שפגע בציבור, מרגישם שליחות ציבורית בעניין הזה, לוקחים את זה במלוא הרצינות ומקבלים כיסא ריק, והכיסא ריק זו אנלוגיה לדוגמא של כל מה שקרה פה מאז שהתחלנו לעשות את זה.

יואב קיש: אני לא אסכים עם זה.

יואב קיש: אנחנו נצטרך להוביל מהלך שיתקן וייתן שיניים לוועדה הזו בהסכמת שרת המשפטים, ואם לא, אז בבקשה, אני שם את המפתחות ושיחליטו, שהם יעמדו מול הציבור ויגידו, אנחנו לא מסוגלים להתמודד עם הגופים האלה, כי לשם הם הביאו את המצב הזה.

יואב קיש: אני לא אהיה שותף לזה.

יואב קיש: תודה.

איתן כבל: תודה.

איתן כבל: עיסאווי פריג', בבקשה.

עיסאווי פריג': שלום אדוני יושב ראש הוועדה.

עיסאווי פריג': חברים, ההחלטה על הקמת הוועדה הזו נתקבלה לפני מספר רב של חודשים.

עיסאווי פריג': אני בעצמי פניתי ליושב ראש הוועדה כמה פעמים ושאלתי מה סיבת העיכוב.

עיסאווי פריג': היושב ראש ענה לי שאנחנו בונים את העבודה בצורה מדוקדקת, בתאום מלא עם כל הגורמים ואוספים חומרים.

עיסאווי פריג': גילה גמישות שאני ראיתי בה לפעמים, סליחה איתן, הגזמת.

איתן כבל: נכון, אמרת לי.

עיסאווי פריג': אמרתי לך.

עיסאווי פריג': הגמישות שגילית, אני חיכיתי בציפייה שסוף-סוף כמחוקק במדינת ישראל ירגיש את הערך.

עיסאווי פריג': אנחנו באים לתת דעה לעשות משהו.

עיסאווי פריג': הבלנו, הגענו לרגע הזה.

עיסאווי פריג': הכנו את עצמנו, השתדלנו מכל הבחינות, ואני עם חבריי בא לכאן, רואה באמצע גברת דורית סלינגר ושמונה כסאות ריקים מאחור.

עיסאווי פריג': חברים, אני מודאג.

עיסאווי פריג': אני מודאג באופן אישי על מעמדי ומעמד חבריי כמחוקקים בכנסת ישראל, ואני מאוכזב ועצוב על דורית שאני הכרתי אותה דרך עבודת הוועדות.

עיסאווי פריג': יש לה נקודות זכות לא במעט נושאים, ולקחת את כל הזכות שבנתה בעמל ידיה, בצורה קשה, בהתנהגות שאני רואה אותה לא מכובדת, ואני חושש ואני אומר את זה, אני לא חושש, שאי הופעתה בדקה ה-90 שהיא בתוך הבניין, היא מתואמת עם שאר הגורמים שאמורים להיות כאן.

עיסאווי פריג': אנחנו לא הולכים לחקור אף אחד, אנחנו רוצים את האמת.

עיסאווי פריג': אני רוצה לדעת מה עם הפנסיה שלי, האם הפנסיה שלי נמצאת בידיים טובות?

עיסאווי פריג': אני רוצה לדעת מקצועית.

עיסאווי פריג': אנחנו לא מאיימים.

עיסאווי פריג': המצב שנוצר כאן הוא מצב מביך לא רק לנו, מביך לכל אזרחי מדינת ישראל שכספיהם נמצאים בפנסיה ורוצים תשובות.

עיסאווי פריג': התשובה שאזרחי מדינת ישראל קיבלו היום היא בוז.

עיסאווי פריג': אני מכאן קורא לגברת דורית סלינגר שהיא ידידה גם, לחזור בה מההתנהלות הזו.

עיסאווי פריג': אף אחד כאן לא רוצה להביך אף אחד, רוצים רק שאלות ותשובות בכדי שנוכל במעט שיש לנו, להתריע אם יש צורך או לפקוח עיניים אם יש צורך ושהציבור ידע שיש בית מחוקקים.

עיסאווי פריג': דורית, את היום התנהגת לא יפה ולא מכובד.

עיסאווי פריג': אני קורא לך לחזור בך ולא להיגרר למקומות לא נכונים.

עיסאווי פריג': אני מבין את האווירה.

עיסאווי פריג': אווירת בחירות בשטח וכולם מהמרים על הסוס הזה, הסוס הזה של בחירות.

עיסאווי פריג': גם יש סיכוי שתפסיד בהימור, ואם תפסיד בהימור, המשמעות תהיה הרבה יותר חמורה מלפני כן.

עיסאווי פריג': אני מציע לדורית לחזור בה מהחלטתה.

עיסאווי פריג': תודה, חברי.

איתן כבל: תודה, חברי.

איתן כבל: רוברט אילטוב, בבקשה.

רוברט אילטוב: תודה כבוד היושב ראש.

רוברט אילטוב: כמובן אני גם רוצה להודות לכל צוות הוועדה, ליועצים ולחברים, חברי הכנסת ולעוזרים שעזרו ותמכו.

רוברט אילטוב: אני גם מצטרף לדברי הפתיחה ולדברים שחברים אמרו, אבל אני רוצה לגעת פה אולי בעיקרון של בזיון הכנסת.

רוברט אילטוב: אנחנו רואים פה אקט של ביזיון הכנסת, של ביזיון הציבור והריבון.

רוברט אילטוב: אנחנו יושבים פה כל סיעות הבית שמייצגים את כל הציבור, ואנחנו באנו והתכוננו ויש פה פקיד בכיר, רגולטור שהוא בעצם אמון על מערכת והפיקוח והבקרה של המערכת, שפשוט מונע במעשיו את הביקורת שלנו כוועדת חקירה פרלמנטרית.

רוברט אילטוב: הוא מונע מאיתנו, היא במקרה הזה, מונעת מאיתנו להגיע לחקר האמת.

רוברט אילטוב: באופן אקטיבי מונעת מאיתנו ומבזה את הכנסת.

רוברט אילטוב: אני חושב שהאירוע הזה הוא חמור במיוחד.

רוברט אילטוב: אני לא רוצה להיכנס לכל התהליכים כרגע שנאמרו בפתיח, אבל האירוע הספציפי הזה הוא חמור במיוחד ואני פשוט קורא לה לשים את המפתחות וללכת הביתה.

קריאה: היא הולכת.

איתן כבל: אני הבנתי בדיוק מה הוא מתכוון.

רוברט אילטוב: לשים את המפתח זה לא שהיא סיימה את התפקיד, אלא היא נכשלה בתפקיד.

רוברט אילטוב: זה הסיפור.

רוברט אילטוב: היא נכשלה והיא מנסה להכשיל את הכנסת, את הריבון, להגיע לחקר האמת.

רוברט אילטוב: זה הסיפור, לא בגלל שהיא הולכת עוד חודש, אז לא נורא, אני אעזוב.

רוברט אילטוב: האירוע הזה של לשים את המפתח, זה אקט שאנחנו דורשים ממנה, כי היא לא יכולה להרשות לעצמה כאחת שמונתה לפקח, למנוע הפיקוח הפרלמנטרי לעשות את דברו.

רוברט אילטוב: תודה רבה.

איתן כבל: תודה לך.

איתן כבל: איילת נחמיאס ורבין, בבקשה.

איילת נחמיאס ורבין: תודה רבה לך אדוני יושב הראש.

איילת נחמיאס ורבין: אתה יודע, ביום חגיגי שכזה ואחרי באמת כל התודות שנאמרו כאן ולדעתי לא נאמרו די תודות, לא לך ולא לצוות הוועדה, כי מדובר בעניין מסובך מאוד, אבל ביום חגיגי בדרך כלל לא מקובל לדבר על דברים לא טובים שקרו, אבל לפני שנה וחצי כשעליתי לראשונה פה במליאה ודרשתי שתוקם ועדת חקירה אחרי קריסה של אחד מבעלי השליטה הגדולים במשק, אליעזר פישמן, החליט גוף אחר במשק, לא רשות שוק ההון, אלא גוף שנקרא בנק ישראל, גוף קטן, הפיקוח על הבנקים החליט שהוא מנהל את הכנסת.

איילת נחמיאס ורבין: אני חושבת שחבריי, יואב קיש, רועי פולקמן ואתה זוכרים את זה היטב, והם למעשה אחרי שהוחלט כבר בין הקואליציה לאופוזיציה שמוקמת ועדה מיוחדת, באותה עת זה היה בראשותי, הם החליטו שהם לא יתנו לוועדה הזאת לקום.

איילת נחמיאס ורבין: האירוע שמתרחש כאן הבוקר מריח ומדיף מאותם ריחות.

איילת נחמיאס ורבין: עם כל הכבוד לדורית סלינגר שמסיימת את תפקידה, והיו לה גם הצלחות במהלך התפקיד, וגם בבוקר הקשה הזה אני לא מוכנה לא להזכיר את זה, אני חושבת שההתנהגות הזאת היא חצופה, לא ראויה, ואני יותר מודאגת ממה שהיא אומרת על מה שדורית סלינגר רואה כעתיד שלה, וזו אחת הסוגיות שהוועדה הזאת אמורה ותידרש לטפל בהם, וזו הסוגיה של הדלתות המסתובבות.

איילת נחמיאס ורבין: זה נכון שהיא עצבנה הרבה מאוד גורמים בשוק ההון, אני באה מהשוק הזה, יש בו הרבה אנשים טובים והרבה אנשים שעשו טעויות מאוד גדולות שהציבור שילם עליהם, אבל עם כל הכבוד, היא לא יכולה להחליט עבורנו מהם סדרי העבודה של הוועדה, ואני אומר את זה אפילו יותר מכך.

איילת נחמיאס ורבין: גם אנחנו כחברי הוועדה, עם כל המידע שנאסף על ידי היועצים שלנו והתרכז בוועדה בידיה האמונות והמסורות של לאה ורון, גם אנחנו לא הגדרנו לוועדה איך בדיוק הוועדה תעבוד, עם כל הכבוד, ותאמינו לי שיש לי הרבה מה להגיד ואני הגעתי לכאן היום לטפל בשני נושאים מאוד מהותיים כמו חבריי לשולחן, ואני חושבת שמה שדורית עשתה הוא דבר לא יסולח.

איילת נחמיאס ורבין: היא הגיעה לכאן ראשונה, צריך לזכור, בין היתר משום שהיא מסיימת את תפקידה.

איילת נחמיאס ורבין: היא הייתה המתושאלת הראשונה משום שהיא רגולטורית שצפויה לסיים את תפקידה בחודש הקרוב.

איילת נחמיאס ורבין: זאת הייתה הסיבה שאנחנו ביקשנו שהיא תהיה הראשונה.

איילת נחמיאס ורבין: אין שום סיבה ושום הצדקה.

איילת נחמיאס ורבין: רגולטורים, עם כל הכבוד, לא ינהלו את הבית הזה, לא רק את ועדת החקירה.

איילת נחמיאס ורבין: הם פשוט לא ינהלו אותנו.

איילת נחמיאס ורבין: הם לא יחליטו עבורנו איך הם ישבו, בדיוק כפי שאנחנו כשהתדיינו בינינו איך אנחנו שואלים את השאלות, אנחנו תרמנו מידיעותינו אבל אנחנו לא החלטנו עבור הוועדה, כי לנו חשוב שיהיה כאן מסודר.

איילת נחמיאס ורבין: בסופו של דבר המטרה הבסיסית שאליה אני כיוונתי בחודש פברואר 2017 היא לבדוק כשל מורכב, בעייתי וחמור.

איילת נחמיאס ורבין: צריך להגיד משהו בנושא הגופים המוסדיים שעליהם היינו אמורים לדון היום.

איילת נחמיאס ורבין: משנת 2005 כשרפורמת בכר התחילה ועד היום, נוצרו לנו כאן

איילת נחמיאס ורבין: בנקים שלא נקראים בנקים, ועל זה הייתה אמורה מנהלת רשות שוק ההון לענות לנו כאן היום.

איילת נחמיאס ורבין: אני מסתכלת, חבר הכנסת כבל, על העבודה האדירה שהושקעה כדי שנגיע עד הלום, ואתה יודע כמה פעמים אני באתי אליך מודאגת ומוטרדת, ואיך אנחנו נעשה את זה?

איילת נחמיאס ורבין: ואני אומרת לעצמי, עם כל הכבוד, לא דורית סלינגר ולא אף אחד אחר יטרפד את עבודת הוועדה.

איילת נחמיאס ורבין: אני קוראת לה לחזור לכאן לאלתר ולקבל עליה את הכללים כפי שראוי מפקיד בכיר, וגם מוכשר כמוה.

איילת נחמיאס ורבין: תודה רבה.

איתן כבל: תודה, גבירתי.

איתן כבל: חבר הכנסת רועי פולקמן, בבקשה.

רועי פולקמן: תודה אדוני היושב ראש.

רועי פולקמן: ראשית, גם אני מודה לך ולצוות וליועצים.

רועי פולקמן: אני מאוד שמח שאתה עומד בראש הוועדה הזאת.

רועי פולקמן: אנחנו ראינו כמה היא מורכבת וכמה הניסיון שיש לך ולצוות שלצידך הוא קריטי, אז זה דבר ראשון.

רועי פולקמן: אני רוצה להגיד משהו בהקשר הזה לממונה על שוק ההון.

רועי פולקמן: לפחות אני פה בוועדה, לא באתי לצלוב בבעלי תפקיד או אנשים.

רועי פולקמן: אנחנו באנו לשפר את העתיד של מדינת ישראל.

רועי פולקמן: מבחינתי זה מה שחשוב, העתיד, לא העבר.

רועי פולקמן: מבחינתי, מאוד מפריע לי שאם רגולטור לא מגיע, מה יגיד השוק הפרטי?

רועי פולקמן: ושיהיה ברור, יש לנו פה שני עניינים, יש לנו מבט בוחן על שוק הפרטי ויש לנו מבט בוחן על הרגולטורים, ושני הדברים האלה נמצאים במוקד הדיון של הוועדה הזאת וכמו שאמרנו, אנחנו לא נרפה מזה.

רועי פולקמן: זה דבר אחד.

רועי פולקמן: נעשתה כאן הכנה מאוד מדוקדקת.

רועי פולקמן: השקענו פה הרבה מאוד שעות עבודה, גם בפגישות מקצועיות של צוות הוועדה וגם בעבודה אישית של כל אחד מהיושבים כאן.

רועי פולקמן: יש כאן חבר כנסת מאוד רציניים ונעשתה כאן הרבה מאוד עבודה.

רועי פולקמן: ניסו לטעון שהכנסת לא יכולה להתמודד עם אתגר מקצועי ברמה הזאת, ואנחנו נוכיח ומוכיחים שזה לא המצב.

רועי פולקמן: תהיה פה עבודת עומק וזה נכון שהדבר הזה יקרה בכנסת.

רועי פולקמן: הדבר השני שאני רוצה להגיד זה שינסו שוב ושוב להוכיח לנו כאן בדיונים האלה שאין כאן סיפור גדול, שאין דרמה, וזה לא נכון.

רועי פולקמן: יש סיפור גדול ויש דרמה, וזה לא רק אם נגרמה או לא נגרמה פגיעה ישירה בפנסיות של הציבור הישראלי.

רועי פולקמן: אנחנו במצב של שוק צומח ולכן היקפי המכות, לכאורה קטנים יותר, אבל לא לעולם חוסן.

רועי פולקמן: שניים, הפגיעה המשקית בפגיעה בצמיחה ובתחרותיות של המשק הישראלי היא הרבה יותר גדולה מנטו לסכום פה את ההפסדים שנגרמו לקרנות הפנסיה.

רועי פולקמן: שוק מעוות שבו לווים גדולים מקבלים אשראי זול ולא מוצדק, הדבר הזה מחלחל לעיוותים רוחביים בכל הכלכלה הישראלית ואנחנו באים לתקן את המצב הזה פה.

רועי פולקמן: דבר אחרון אני רוצה להגיד לאנשים שיושבים כאן מהחברה האזרחית.

רועי פולקמן: אחת הסיבות שהדברים האלה לא מתוקנים לאורך שנים זה שקשה לדבר על הדברים האלה.

רועי פולקמן: זה נושאים מאוד מקצועיים, זה נושאים שהם רחוקים מעיני הציבור, ויושבים כאן אנשים שמלווים את הדיונים האלה בפורומים שונים בוועדת הכלכלה, בוועדת הכספים.

רועי פולקמן: אני ראשית רוצה להודות לכם, מכל מיני ארגונים של החברה האזרחית שנמצאים כאן.

רועי פולקמן: יש לנו אתגר גדול לתווך את האירוע הזה לציבור, כי כמו שאנחנו לא נרפה, גם אתם לא תרפו, כי אנחנו רוצים שוק הוגן למען העתיד של אזרחי מדינת ישראל.

רועי פולקמן: תודה רבה.

איתן כבל: תודה לך, אדוני.

איתן כבל: חברי, דב חנין, בבקשה.

דב חנין: תודה לך אדוני היושב ראש.

דב חנין: אני מצטרף לחבריי בשתי נקודות עיקריות: האחת, באמת הערכה גדולה לך אדוני היושב ולכל הצוות המקצועי של הוועדה וצוות העוזרים והיועצים המקצועיים שהתגייס לסייע לנו.

דב חנין: אני מצטרף, אדוני, לדברי הפתיחה שלך גם על חשיבות המהלך הזה וגם על חשיבות הרגע הזה.

דב חנין: המסר הכי חשוב ממה שקרה כאן עכשיו הוא שבדיוק הקשיים שאנחנו מתמודדים איתם מוכיחים כמה המהלך הזה חשוב וכמה המהלך הזה משמעותי.

דב חנין: לא כל יום קורה מצב שבו רגולטור או מכובד, ואנחנו אכן עוסקים ברגולטורית מקצועית ומכובדת עם הרבה זכויות, מגיעה למצב שהיא לא מתייצבת בפני ועדה.

דב חנין: אם זה היה דיון רגיל בכנסת, חברים וחברות, היינו יושבים פה בדיונים וכל אחד היה אומר את דברו.

דב חנין: זה דיון אחר, וכולם מבינים את זה ואני חושב שהתובנה הזו היא תובנה חשובה.

דב חנין: התובנה הזו נמצאת היום בזכות תהליך מאוד ממושך.

דב חנין: זה נכון שהוא לקח זמן, אבל הוא היה מעמיק ורציני.

דב חנין: אנחנו מגיעים לוועדה הזו אחרי הכנה מקצועית מאוד רצינית שכל אחד מאיתנו, חברי הכנסת, עשה באופן אישי וכולנו עשינו כקבוצה.

דב חנין: המסקנה שלי מהתהליך הזה היא שיש לנו כוועדת חקירה פרלמנטרית יכולת אמיתית לחשוף ולחדד בפני הציבור שאלות קריטיות, שאלות בעלות חשיבות מאוד גדולה, עם כל הבעיות שעדיין נמצאות בפנינו, עם כל השאלות שחבריי התייחסו אליהם, שאלות של סודיות שאני גם אומר עליהן משפט בהמשך.

דב חנין: אפילו בכלים שיש לנו היום אנחנו מסוגלים לחדד ולחשוף דברים שיש להם משמעות גדולה מאוד לכל אחד ואחת מאזרחי ישראל.

דב חנין: דיברו פה חבריי על היכולות והסמכויות של הכנסת.

דב חנין: אני רוצה לחדד ולדייק את הנקודה הזאת.

דב חנין: אנחנו עוסקים קודם כול ביחסים של הכנסת כרשות המחוקקת והמפקחת מול הרשות המבצעת, ומול הרשות המבצעת היחסים האלה מאוד ברורים, מאוד חד-משמעיים ואנחנו לא ניתן לעמעמם אותם.

דב חנין: לכנסת יש סמכות לפקח על הממשלה, והסמכות הזו, ממנה נגזרת גם היכולת לחקור פעולות של הממשלה לעומק, בהחלט לחקור אותם לעומק.

דב חנין: ועדת חקירה איננה דיון רגיל בכנסת.

דב חנין: אנחנו כולנו צריכים להתרגל לחשוב על הדברים בצורה קצת אחרת.

דב חנין: זה נכון, יגידו אנשים, הכנסת היא רשות מחוקקת, היא לא רשות חוקרת בוודאי, אבל כשאנחנו מפקחים על הממשלה ואנחנו מפקחים על הרשות המבצעת, אנחנו נדרשים מעצם התפקיד המפקח שלנו לבצע עבודה של חקירה ולשם כך יש מוסד שהכנסת החליטה עליו, של ועדת חקירה כמו שאנחנו נמצאים בה כרגע.

דב חנין: אני מאוד מצטער על עמדתה של גברת סלינגר, שאני אגב באמת מעריך אותה כרגולטורית, יש לה גם הרבה זכויות.

דב חנין: היא כנראה לא עד הסוף הבינה שהתהליך שבו היא נמצאת הוא תהליך של עדות אישית שלה.

דב חנין: אנחנו הרי לא מעמידים פה לחקירה את רשות שוק ההון.

דב חנין: היא הממונה על שוק ההון, הביטחון והחיסכון, וככזו היא נדרשת לתת לנו תשובות שהן התשובות האישיות שלה לפי מיטב שיקול דעתה.

דב חנין: יש צוות עוזרים מאחוריה, ירצו להעביר לה איזושהי אינפורמציה, יכולים לעשות את זה, אבל היא זו שעומדת לתת לנו את התשובות ולכן המבנה הזה של הדיון כמו שהוא נמצא כאן, הוא לא שרירותי, הוא לא אקראי, הוא מבטא את המהות של התהליך שבו אנחנו נמצאים.

דב חנין: כמה מילים על סוגיית הסודיות.

דב חנין: אני לא רוצה כרגע לנתח את הסוגיה הזו עד הסוף, אבל ברור לגמרי שאנחנו עוסקים בשאלות שיש בהן מימדים של פרטיות, אבל יש בהן מימדים הרבה יותר משמעותיים של ציבוריות.

דב חנין: אנחנו עוסקים בכספי ציבור בהיקפים מאוד גדולים.

דב חנין: הניסיון לחסום את הדיון בשאלת הכספים של הציבור מאחורי מסך ערפל של סודיות, הוא מאוד בעייתי ובמידת הצורך אנחנו נצטרך להידרש לו בהמשך התהליך.

דב חנין: משפט אחרון על הדיון שהיה צריך להיות אצלנו היום.

דב חנין: גברת סלינגר היא רגולטורית מאוד חשובה והיא רגולטורית של תחום מאוד חשוב.

דב חנין: הרשות הזאת שהיא עומדת בראשה, רשות חדשה, מהלך חשוב, מופקדת על כספי הפנסיות והביטוחים שלנו.

דב חנין: אלה הם הכספים שנועדו לאפשר לי ולכל אחד מאיתנו לצאת לפנסיה ולדעת שמה שחסכנו, גם נקבל.

דב חנין: אלה הם הכספים של ביטוחי הבריאות שלנו.

דב חנין: אלה הם הכספים של ביטוחי החיים שלנו, של הדברים שהם מאוד חשובים לנו.

דב חנין: בתחום שאנחנו עוסקים בו, תחום האשראי, התחום הזה היום מחולק, כשאנחנו מדברים על אשראי גדול, בערך חצי-חצי בין הבנקים לבין הגופים המוסדיים, הגופים שגברת סלינגר מופקדת עליהם, לכן החקירה שלה היא חקירה מאוד חיונית.

דב חנין: הגופים האלה מנהלים טריליון וחצי שקלים מכספי הציבור.

דב חנין: זו סוגיה בעלת חשיבות ענק לחיים של כולנו, לכן אני מצטרף לחבריי.

דב חנין: אני, אדוני היושב ראש, הייתי מציע אולי שאפילו נעשה הפסקה קצרה בדיון כדי לנסות לבדוק עם גברת סלינגר אם היא מוכנה נוכח הדברים שנאמרו פה בדיון, לשקול את עמדתה ולהתייצב בפנינו.

איילת נחמיאס ורבין: סליחה שאני מעירה לך, דב, אבל מכלים את פניה - - -

דב חנין: לא, לא מכלים את פניה.

דב חנין: היא שומעת את הדברים.

איתן כבל: ברשותך, אני אתייחס.

דב חנין: תודה רבה.

איתן כבל: אני רוצה קודם כול לומר גם תודה, שכחתי לומר תודה ליחידת כת"ף ולממ"מ, תודה על העבודה שאתם עושים ונותנים לנו בתוך כל התהליך הזה.

איתן כבל: חשוב גם להגיד את זה.

איתן כבל: אתם חלק בלתי נפרד מהעבודה המקצועית שאני רוצה לומר לכל היושבים כאן שבאמת נעשתה עבודה, אני לא בטוח שבסדר גודל כזה ובעומק כזה נעשתה בכנסת ישראל מזה שנים רבות.

איתן כבל: אני לא רוצה לומר על הכול, אבל באמת עבודת מחקר גדולה מאוד.

איתן כבל: זה דבר אחד.

איתן כבל: נקודה שנייה, חברות וחברים, בכל הכבוד, אני מאלה שעמדו בראש חוצות או כפי שאני נוהג לומר, בשער בת רבים כדי להגן על דורית גם מהתקפות של המערכות החוץ-פרלמנטריות עליה, והיא עשתה עבודה מדהימה ועושה עבודה מדהימה בוודאי בשוק הביטוח.

איתן כבל: יחד עם זאת, ראוי שגם יאמר שסביב השאלות הנוגעות לשוק ההון יש שאלות גדולות ורבות בעיקר לגבי פיקוח, לגבי סוג של התנהלות של דברים.

איתן כבל: רק היום מי שפתח עיתונים כמו דה מרקר, לפחות שם ראיתי, ראה כל מיני דברים שעולים לגבי עניינים הנוגעים לשוק ההון ולכן היה חשוב לשמוע.

איתן כבל: אף אחד לא יקבע לנו סדר וניקיון.

איתן כבל: דרך אגב, אנחנו כאן בוועדת הכלכלה ואנחנו היום כוועדת חקירה וכל החברים כאן היו, כמעט כולם בדרך כזו או אחרת חלק בלתי נפרד מוועדת הכלכלה, התחלנו תהליך עם השימוע בנושא הגז ששם גם אמרתי ליושב ראש הכנסת, זו תהיה ההתחלה שבסופה נוביל שימוע אמיתי, משמעותי כמו שנעשים בפרלמנטים בעולם, וזה התהליך.

איתן כבל: אני רוצה להזכיר לכל אחד ואחת מאיתנו שלא מבינים שכנסת ישראל קבעה ועדת חקירה.

איתן כבל: זה שמה, ועדת חקירה.

איתן כבל: זה לא ועדה שאמורה לעסוק רק במה שאחרים רוצים שאנחנו נעסוק.

איתן כבל: אנחנו לא נמעיט את העניין.

איתן כבל: להזכיר שגם הייתה ועדת משנה שעסקה בעניין, בראשותה של חברתי איילת נחמיאס ורבין.

איתן כבל: צריך להזכיר את הדברים האלה, ולכן אני ברשות

איתן כבל: כם רוצה לומר, אני לא מתכוון לפנות אליה, בכל הכבוד.

איתן כבל: היא זו שצריכה להתקשר.

איתן כבל: לא אני עכשיו צריך לכלות את פניה.

איתן כבל: אתם לא מבינים כמה הרגע הזה הוא רגע מכונן בחיי הפרלמנט, ואני מתחבר אליך, רוברט אילטוב, חברי.

איתן כבל: זה רגע מכונן.

איתן כבל: הוא הרבה יותר גדול מסך חלקיו, כי השאלה עכשיו היא לא ועדת החקירה אלא מקומה של הכנסת.

איתן כבל: תבינו, זה דיון ראשון, ואם כאן אנחנו נוותר ונרים ידיים ונתגמש, חברים, בואו נחזיר את המפתחות.

איתן כבל: נקודה נוספת, אני כבר מודיע לכם שבכוונתי לפנות לחבריי כאן להכין כבר את ההצעה להקמת ועדת חקירה ממלכתית.

איתן כבל: שאף אחד לא יטעה, יהיה רוב בכנסת מקצה אל קצה ואז ישבו איפה שרוצים ויביאו את כל מה שמבקשים ללא כחל וסרק, בלי שאלות.

איתן כבל: רוצים את זה?

איתן כבל: יקבלו את זה.

איתן כבל: זה לא עניין אישי, שעכשיו כל עולמי סובב סביב העניין הזה.

איתן כבל: רוצים?

איתן כבל: יקבלו.

איתן כבל: זאת נקודה נוספת.

יואב קיש: הם מביאים אותנו לשם, חד וחלק, ואנחנו את זה לפני שנה והגיע רגע מבחן והם מביאים אותנו לשם.

יואב קיש: שאף אחד לא יבוא בטענות.

איתן כבל: נקודה אחרונה.

איתן כבל: אני אשב עם חבריי ואנחנו נקבל החלטה ביחד.

איתן כבל: גם נבוא בדברים עם יושב ראש הכנסת.

איתן כבל: נבוא בדברים גם עם שר האוצר.

איתן כבל: יש כללים, ואנחנו ננסה למצות אותם עד תום.

איתן כבל: שיהיה ברור, אנחנו רק התחלנו.

איתן כבל: שאף אחד לא ינסה אותנו ויחשוב שכל העבודה, כל הכספים.

איתן כבל: חברים, מולנו עומדים כוחות ענקיים, אין לכם שמץ של מושג, כמה על הוועדה כאן, שיש מי שמנסה לגמד אותה.

איתן כבל: מיליונים כבר מושקעים בבנקים איך להתמודד איתנו.

איתן כבל: טובי החוקרים, טובי הבודקים.

איתן כבל: לא לחינם לקח עד שמצאנו את אלה שהם לא עסקו או רוצים לעסוק עם הבנקים, ואפשר אחר כך לשמר אותם בפורמלין, כי כמעט ואין כאלה, ולכן אני אומר לכם, זו רק ההתחלה.

איתן כבל: אני מודה לכם.

איתן כבל: זה יום שמח שהיה צריך להיות עבורי והוא עצוב עבורי עכשיו, אבל מי שחושב שהוא מרפא את ידינו, מרפא את ידיי, טועה.

איתן כבל: כאשר יענו אותו, כן ירבה וכן יפרוץ.

איתן כבל: תודה רבה לכם ואנחנו עוד ניפגש.

איתן כבל: תודה וסליחה.